Mičovský, Ján, poslanec NR SR (2022-10-21):
Áno, ďakujem pekne, pán predseda, za slovo. Ďakujem pekne aj pánovi poslancovi Stredákovi za jeho vystúpenie. Určite veci nie sú v tejto chvíli tak jasné, aby sme sa tvárili, že sme to všetko zvládli do posledného puntíka, ale zareagujem rád. No, čo sa týka toho čakania občanov, kedy sa konečne komasácia dokončí a kedy teda tá fragmentácia slovenského pôdneho fondu bude nejakým rozumným spôsobom zlikvidovaná a scelené tie drobné mozaiky, tak tu si myslím, že treba občanom položiť aj inú otázku, pán poslanec Stredák, že či naozaj je to to najdôležitejšie, čo v tejto dobe potrebujú. Zdanlivo áno. Vieme, aké problémy robí rozdrobenosť. Ale ak som zdôraznil alebo to zdôrazním ešte teraz viacej, že sme v časoch, v krajine alebo teda aj na našej matičke Zemi, lebo netýka sa to len Slovenska, vážne ohrozovaní, čím ďalej, tým viacej, na veľkých úbytkoch kvality životného prostredia napriek tomu, že je to téma veľmi častá, myslím si, že skutočnosť ide presne opačným smerom. Máme mnohokrát vážne problémy vplyvom klimatických zmien, ale aj vplyvom zanedbania toho odolnostného potenciálu krajiny. Takže ak by sme teraz, vážení občania, dali tú otázku, že čo má dostať prednosť, tak ako aj povedal pán poslanec Stredák, že dokedy budú čakať, nuž určite to nebude do roka ani do piatich, ale dovolím si v tejto chvíli povedať to, čo považujem za veľmi dôležité. Ak sa budem musieť rozhodnúť, nebude to Sofiina voľba, bude to voľba ťažká, že čo viacej potrebujeme, tak si dovolím povedať, že ak pozreme na to z veľkého nadhľadu, tak tá fragmentácia slovenského pôdneho fondu, ktorú máme tu sto rokov, možno ešte sto rokov počká. Samozrejme, pôsobí to veľmi zle a vôbec by som nechcel, aby to takýmto smerom išlo. Ale ak sa nám majú opakovať také úkazy, ako aj tohto roku sme všetci mohli vidieť, že už v auguste boli lesy ako v októbri, extrémne sucho päťstoročné, že my potrebujeme do tej krajiny vložiť tie opatrenia, ktoré nám, ak sa budeme rozhodovať, že čo potrebuješ, vážený občan, viacej, vodu, bezpečnú krajinu alebo komasáciu? Je to možno naozaj Sofiina voľba, keď to trocha pritiahnem za vlasy, ale ja verím, že v tej kritickej vyhrotenej situácii, ak by som to zobral na hranu, tak by sa občania museli rozhodnúť pre vodu, pre ochranu krajiny. Ono to vypadá, ako keby sme si mohli ešte stále dovoliť trocha počkať a uvažovať o tom, že tie komasácie žeňme len stále dopredu. No veď my ich ženieme. Veď doteraz sme nič iné nerobili, len sme komasovali, a ten potenciál geodetov bol maximálne využívaný. Ale z tohto ohľadu si myslím, že niet, ak sa na to pozreme z pohľadu reálnych, životných, tých najpodstatnejších potrieb, inej cesty, ako sa pokúsiť tými štyridsiatimi percentami urýchliť alebo teda vôbec začať, nieže urýchliť, vkladať tie spoločné zariadenia do krajiny a občania v každom katastri, lebo aj to treba zdôrazniť, bude to teda ešte aj, možno ste to mohli aj povedať a tiež je to odmäk ako kritického pohľadu, ak tam nebude mať štát pozemky, vlastne tí občania budú musieť nejaké podiely zo svojich pozemkov vložiť na tie spoločné zariadenia a povedia: No prečo z môjho mi zoberete 5 %? No, vážený občan každého katastrálneho územia, no preto, aby váš kataster bol nielen pekný, ale aby vám chránil životy, majetky, zdravie, psychohygienu, proste to, čo od života očakávame. Život má veľa rôznych vplyvov, ale tá túžba je prirodzená. Chceme žiť v pokojnom, prirodzenom, zdravom prostredí a práve toto je cesta k tomu, aby sme takúto ponuku mohli zabezpečiť. Tak keď ste dali otázku, že skadiaľ tie čísla, ja som to do istej miery už povedal, je to, tých 40 % je málo. My sme si vedomí toho, že by tam malo byť tých 80, 77. No ale snažíme sa teda nájsť taký nejaký kompromis alebo nájsť proste riešenie, ktoré sa blíži k nejakému optimálu, aby sme pokračovali aj v komasáciách, ale aby sme konečne začali robiť aj tie spoločné zariadenia. Lebo zdôrazňujem, 3 557 katastrálnych území na Slovensku, ani v jednom sme nedokázali za tie desaťročia spoločné zariadenia dotiahnuť do aspoň ukážkového konca aspoň. My sme mali s Martinom takú túžbu, aj sme to riešili, aj sme nedoriešili, že aspoň mať päť katastrálnych území, kde by sme mohli vodiť starostov, ľud, aby videli, ako vypadá katastrálne územie, ktoré je kvalitným spôsobom ošetrené, nielen z hľadiska komasácie, ale aj tých spoločných zariadení. No ale vy ste povedali aj vážnejšiu vec alebo teda rovnako vážnu, že ako si to teda predstavujeme, lebo sa to naozaj plánuje na viac rokov dopredu. No, myslím si, že ten algoritmus, ako rozdeliť tie prostriedky tak, aby sme vedeli, lebo ide o celé Slovensko, nehovoríme, že to má byť v každom katastrálnom území. Ide o rok, aby sme vedeli, že čo plánujeme, čo schvaľujeme, tak sa pre ten schvaľovací interval povie, že v tomto prípade tie prostriedky, ktoré sa schvaľujú na ministerstve pôdohospodárstva, sa určujú v tomto období pre 40 % na tieto zariadenia, že musia byť, môže to byť viacej. Takže nevidím problém v tom, že je tu istý časový posun, lebo aj ten, tých 40 % bude súčasťou toho časového posunu. A ak tam treba vychytať nejaké mušky, ktoré sme nevychytali, alebo môžu to byť aj nielen mušky, môžu to byť naozaj veci, ktoré treba dotiahnuť. Uznávam, že sme to možno nedomysleli do tej podoby, ktorá by bola okamžite funkčná. Je to prvé čítanie. Tu v tomto apelujeme na to, aby sme poprosili, panie poslankyne, páni poslanci, v mene občanov Slovenskej republiky všetkých katastrálnych území o to, aby sme skúsili po desaťročiach zanedbávania tejto zákonnej povinnosti, lebo ako pán poslanec Fecko povedal, v zákone to krásne máme, len my sme to krásne aj obchádzali. Tak povedzme si, že je potrebné začať s tým a to, čo treba doriešiť, doriešme. Hľadajme spôsob, ako sa to dá, lebo sa to dá, a dovolím si doplniť, že sa to aj musí dať. Toľko v rozprave. Ďakujem.